Na temelju članka 59. Stavka 1. Zakona o rodiljnim i roditeljskim potporama („Narodne novine“ broj 85/08 , 110/08 , 34/11 , 54/13 i 152/14 ) i članka 40. Statuta Grada Koprivnice („Glasnik Grada Koprivnice“ broj 4/09 , 1/12 , 1/13 i 3/13 – pročišćeni tekst), Gradsko vijeće Grada Koprivnice na \_\_\_\_\_\_\_\_\_\_\_ sjednici održanoj 24. kolovoza 2016. godine, donijelo je

**P R A V I L N I K**

**o izmjenama i dopuni Pravilnika o ostvarivanju prava na pomoć Grada Koprivnice**

**za opremu novorođenog djeteta**

**Članak 1.**

 U Pravilniku o ostvarivanju prava na pomoć Grada Koprivnice za opremu novorođenog djeteta („Glasnik Grada Koprivnice“ broj 2/10.), u članku 2., stavku 1., brojka i riječ„1.000,00 kuna“ zamjenjuje se brojkom i riječju „1.500,00 kuna“.

**Članak 2.**

U članku 3., iza stavka 1., dodaje se novi stavak 2. koji glasi:

 „Iznimno, pravo na pomoć iz članka 2. ovog Pravilnika mogu ostvariti i roditelji novorođenog djeteta, i to kako slijedi:

1. od kojih jedan od roditelja s kojima dijete živi u zajedničkom kućanstvu ima prijavljen boravak na području Grada Koprivnice, a kao porezni obveznik ima utvrđenu mjesnu određenost prema uobičajenom boravku, odnosno Grad Koprivnicu,
2. od kojih jedan od roditelja s kojima dijete živi u zajedničkom kućanstvu ima status stranca ili osobe bez državljanstva s privremenim ili stalnim boravkom na području Grada Koprivnice.“.

**Članak 3.**

 U članku 4., stavku 1,. u alineji 5., iza riječi „pomoći“, točka se zamjenjuje zarezom te se dodaje nova alineja 6. koja glasi:

„**-** dokaz o boravku i obrazac PK nadležne službe za utvrđivanje poreza na dohodak, za roditelja koji na području Grada Koprivnice ima prijavljen boravak.“.

**Članak 4.**

 Ovaj Pravilnik stupa na snagu osmog dana od dana objave u „Glasniku Grada Koprivnice“, osim odredbe članka 1. ovog Pravilnika koja stupa na snagu 01.01.2017. godine.

GRADSKO VIJEĆE

GRADA KOPRIVNICE

KLASA: 421-01/16-01/0001

URBROJ:

Koprivnica,24. kolovoza 2016.

 PREDSJEDNIK:

 Zoran Gošek, dipl. ing.

OBRAZLOŽENJE

 Pravilnikom o ostvarivanju prava na pomoć Grada Koprivnice za opremu novorođenog djeteta („Glasnik Grada Koprivnice“ broj 2/10.) određeno je da pravo na navedenu pomoć mogu ostvariti roditelji novorođenog djeteta koji imaju status državljana Republike Hrvatske s prebivalištem na području Grada Koprivnice, u roku 6 mjeseci od dana rođenja djeteta.

 Nerijetko se događa da je obitelj nastanjena u Koprivnici, a samo jedan od roditelja iz određenih razloga ima prijavljeno prebivalište na području Grada Koprivnice, te ne ispunjava uvjete za ostvarivanje pomoći za opremu novorođenčeta.

 U posljednje vrijeme je učestalije i da jedan od roditelja ima status stranca, a proces stjecanja državljanstva Republike Hrvatske je dugotrajan, te djeca niti u takvim slučajevima ne bi ostvarila navedenu potporu Grada Koprivnice.

 Nadalje ovim izmjenama predlaže se povećanje pomoći sa iznosa 1.000,00 na 1.500,00 kn. Ukupni godišnji učinak na proračun ovog povećanja iznosi 132.000,00 kn, a izračunat je na temelju prosječnog broja isplaćenih pomoći u posljednje tri godine.

 U svrhu izjednačavanja u ostvarivanju određenih prava sve djece koja žive na području Grada Koprivnice, a sukladno poticajnoj demografskoj politici temeljenoj na Strategiji razvoja Grada Koprivnice 2015.- 2020. („Glasnik Grada Koprivnice“ broj 2/15) u kojoj je jedna od horizontalnih tema poboljšanje demografske slike stanovništva, predlaže se donošenje Pravilnika o izmjeni i dopuni Pravilnika o ostvarivanju prava na pomoć Grada Koprivnice za opremu novorođenog djeteta.

 Sukladno svemu navedenom predlaže se Gradskom vijeću Grada Koprivnice donošenje Pravilnika o izmjeni i dopuni Pravilnika o ostvarivanju prava na pomoć Grada Koprivnice za opremu novorođenog djeteta.

Nositelj izrade akta: Predlagatelj:

Upravni odjel za društvene djelatnosti Zamjenik koji obnaša

 i europske poslove dužnost gradonačelnika:

Pročelnik: Darko Ledinski, prof. Mišel Jakšić, dipl. oec.